text: Hesteejer kan blive ruineret
  11 juni 2013 kl. 11.46
  En hesteejer i Esbjerg risikerer at blive ruineret, fordi fire heste 2. juni løb ud foran et tog syd for Vamdrup, hvor de var på sommergræs tæt ved jernbanesporene.
  Et godstog fra DB Schenker Rail Danmark pløjede ind i hestene. To heste og et føl blev dræbt på stedet, mens den fjerde hest gik fri af påkørslen. Hesten blev indfanget af et vidne på stedet.
  Togdriften blev indstillet i flere timer, og der skete store skader på godstoget.
  DB Schenker Rail Danmark har nu varslet et erstatningskrav på 1,2 millioner kroner over for Jan Olsen, Esbjerg, der ejer hestene.
  
  Ingen forsikring
  Jan Olsen oplyser, at han ikke har en ulykkesforsikring, som er lovpligtig for hesteejere.
  - Jeg mener ikke, at det er min skyld. Hestene er enten blevet forskrækkede eller er blevet jaget ud på skinnerne, siger han.
  Jan Olsen er bistandsklient, så han har ikke mulighed for at betale erstatningen.
  Normalt er hesteejeren eller ejeren af marken ansvarlige, hvis heste bryder ud af folden og forvolder skade, men hvis de for eksempel løber ud foran en bil, så risikerer bilisten af skulle betale de skader, der sker på hestene og bilen.
  Retspraksis på området er ikke entydig.
  Se mere i TV SYD Nyheder 19.30.
  